Mennta - og menningarmálaráðherra hefur samþykkt tillögu stjórnar Hljóðritasjóðs um seinni úthlutun fyrir árið 2019 . Umsóknarfrestur rann út 15. september sl . Alls bárust 122 umsóknir frá mismunandi greinum tónlistar og er um metfjölda umsókna að ræða . Sótt var um styrki að upphæð 100.213.565 kr . Alls hafa 218 umsóknir borist í sjóðinn árið 2019 . Samþykkt var að veita samtals 16.300.000 kr. til 63 mismunandi hljóðritunarverkefna . Skiptast styrkveitingar þannig að 35 þeirra fara til ýmiss konar rokk , hip-hop - og poppverkefna , 22 styrkveitingar til samtímatónlistar , raftónlistar og annarrar tónlistar af ýmsum toga og 6 styrkveitingar til djass verkefna . Stjórn Hljóðritasjóðs ráðstafaði því öllum þeim fjármunum sem sjóðurinn hafði til ráðstöfunar árið 2019 . Ríflega helmingi af heildarupphæð ársins var ráðstafað á fyrri hluta ársins . Hlutverk Hljóðritasjóðs er að efla íslenska hljóðritagerð í tónlist með fjárhagslegum stuðningi við útgáfu hljóðrita . Gjaldgeng eru hljóðrit sem innihalda nýja íslenska tónlist , unnin eru og kostuð af íslenskum aðilum eða eru samstarfsverkefni íslenskra og erlendra aðila .